Subject: Palve seisukoha andmiseks: Põhja-Pärnumaa Vallavolikogu otsus Rinnaku III kruusakarjääri keskkonnaloa taotluse kohta ja kooskõla Kaisma üldplaneeringuga
From: "Maarja Maranik" <[email-masked]>
To: <[email-masked]>
Cc: "Victoria Tamme - JUSTDIGI" <[email-masked]>
Date: Thu, 22 Jan 2026 20:32:37 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Pöördun palvega saada ministeeriumi õiguslik hinnang Põhja-Pärnumaa
Vallavolikogu otsuse ja kehtiva Kaisma valla üldplaneeringu kooskõla kohta
seoses Rinnaku III kruusakarjääri keskkonnaloa taotlusega ning varasema
KOV praktika järjepidevusega.

Põhja-Pärnumaa Vallavolikogu võttis 21. jaanuaril 2026 vastu
<https://atp.amphora.ee/pparnumaavv/index.aspx?o=908&o2=16268&u=-1&hdr=hp&
tbs=cas&dt=&itm=488397&pageSize=20&page=1> otsuse millega anti seisukoht
(nõusolek) Rinnaku III kruusakarjääri keskkonnaloa taotluse kohta.
Menetluses käsitletakse kavandatavat tegevust olemasoleva kaevanduse
laiendusena (laiendus ca 0,84 ha).

Kehtivas Kaisma valla üldplaneeringus
<https://www.pparnumaa.ee/documents/17492607/22074053/seletuskiri.pdf/0c7f
dfb0-23cd-482b-b95b-6ee5ec067b64>  on kirjas põhimõte: „uute kaevanduste
avamine ja olemasolevate kaevanduste laiendamine toimub ainult
detailplaneeringute alusel ning on läbi viidud keskkonnamõju hindamine“
(Kaisma ÜP, lk 15). Volikogu menetluses ei olnud esitatud
detailplaneeringut ega keskkonnamõju hindamise tulemusi, samuti ei olnud
otsuse eelnõus ja seletuskirjas sisulist käsitlust, miks üldplaneeringus
sätestatud nõudeid selles juhtumis ei kohaldata või miks nendest saab
mööda minna. Volikogu arutelul tehti ettepanek eelnõu tagasi võtta,
viidates dokumentatsiooni mittevastavusele üldplaneeringuga. Ettepanekut
ei arvestatud ning otsus võeti vastu.

Märkimisväärne on ka asjaolu, et mõnesaja meetri kauguses oleva, teise
loataotleja puhul, on vald pidanud detailplaneeringu algatamist ja
koostamist koos keskkonnamõju hindamisega kehtiva üldplaneeringu alusel
kohustuslikuks: volikogu 15.03.2023
<https://atp.amphora.ee/pparnumaavv/index.aspx?o=908&o2=16268&u=-1&hdr=hp&
dschex=1&sbr=all&tbs=all&dt=16&itm=363270&clr=history&pageSize=20&page=6>
otsuses nr 17 seati Marina Minerals OÜ-le tingimus algatada ja koostada
detailplaneering koos keskkonnamõju hindamisega enne keskkonnaloa
väljastamist ning vallavalitsus on selle tingimuse aluseid selgitanud
kirjas
<https://atp.amphora.ee/pparnumaavv/index.aspx?o=908&o2=-1&u=2&hdr=hp&dsch
ex=1&sbr=all&tbs=all&dt=&sbrq=6-2%2F361-7&itm=445645&clr=history&pageSize=
20&page=1>  nr 6-2/361-7, viidates Kaisma ÜP seletuskirja p 2.3.12-le.
21.01.2026 Rinnaku III volikogu otsuse puhul ei ole selgitatud, miks
sellest varasemast lähenemisest loobutakse (või koheldakse erinevalt
erinevaid arendajaid), mis tõstatab küsimuse ka ühetaolise halduspraktika,
põhjendamiskohustuse ja võrdse kohtlemise põhimõtte järgimise kohta.

Palun võimalusel õiguslikku hinnangut ja seisukohta järgmistes küsimustes:

1.	Kas volikogu otsus (keskkonnaloa taotluse osas nõusoleku
andmine/seisukoha kujundamine) saab olla õiguspärane olukorras, kus kehtiv
üldplaneering seob kaevanduse avamise või laiendamise detailplaneeringu ja
keskkonnamõju hindamise eeldusega, kuid neid ei ole menetluses esitatud
ega otsuses põhjendatult käsitletud?
2.	Millised on õiguslikud tagajärjed, kui volikogu ei kaalu ega
põhjenda üldplaneeringu nõuete kohaldamist: kas tegemist on kaalutlus- ja
põhjendamisveaga, mis teeb otsuse vaidlustatavaks, või võib olukord viia
otsuse tühisuse järelduseni?
3.	Milline on kohaliku omavalitsuse pädevuse piir sellise „nõusoleku“
andmisel: kas volikogu peab enne nõusoleku andmist kontrollima
planeeringulisi eeldusi (DP olemasolu, KMH läbiviimine) või saab ta
piirduda üldise seisukohaga, jättes eeldused teistele menetlejatele?

Kui ministeerium ei ole pädev seda küsimust sisuliselt lahendama, palun
suunata pöördumine pädevale asutusele või anda selge viide, millise
asutuse poole sellises olukorras pöörduda.

Palve: palun edastada ministeeriumi kirjalik seisukoht ja viited
õigusnormidele ning vajadusel praktikale (sh järelevalve- või
kohtulahendid), millele seisukoht tugineb. Palun vastust e-posti teel.

Lugupidamisega

Maarja Maranik
Põhja-Pärnumaa Vallavolikogu liige
tel 5344 2161